《望接笋峰》
清代·顾嗣立

朝游万年宫，暮宿天游观。群峰绕曲溪，一日千万变。

纵目神飞扬，有口那能赞。不须秉烛游，佳处已得半。

惟有接笋峰，青壁蹊径断。紫翠立磔卓，通透光三段。

昨晚进石门，深坞斜阳慢。望崖不能前，颈脰屡顾盼。

今晨扶筇来，露草珠璀璨。古洞翠毛零，葛藤恣延蔓。

鼯鼬上树窥，猿狖隔林唤。忽见道士来，笑口指山畔。

云此通隐屏，绝顶有道院。箫管云中闻，环佩月下见。

梯级八十一，彳亍跨两骭。梯穷面峭壁，窸窣凌巧栈。

踸踔一足行，铁索双手换。鸡胸行蚁伏，龙脊妖鼠颤。

頫临万丈潭，铿訇走匹练。虽有贲育俦，下觑杂花眩。

师徒住此峰，往来百千遍。雨过蹑屐登，不翅平地便。

君身长吴乡，丘壑类平衍。亮无凌风翼，对此空眷眷。

余闻道士言，惊汗湿衣襻。羊肠九折坂，王阳尚兴叹。

韩子最奸黠，遗书华阴县。发肤敢毁伤，渊冰早兢战。

兹游虽好奇，何自取惊惋。举手谢道士，我行亦已倦。

寄语峰头人，白云好娱玩。乞我辟谷方，金丹炼九转。

服食待身轻，还来振羽翰。

作者简介：（1665—1722）清江苏长洲人，字侠君。康熙时曾预修《佩文韵府》等书。五十一年中进士，授知县，以疾归。所居秀野园，水木亭台之胜甲于吴中。喜藏书，尤耽吟咏。性豪于饮，有酒帝之称。有《秀野集》、《闾丘集》等。